Document ID: 32006D0058

ODLOČBA KOMISIJE
z dne 24. januarja 2006
o odobritvi dajanja v promet rženega kruha z dodanimi fitosteroli/fitostanoli kot novimi živili ali novimi živilskimi sestavinami v skladu z Uredbo Evropskega parlamenta in Sveta (ES) št. 258/97
(notificirano pod dokumentarno številko C(2006) 42)
Besedili v finskem in švedskem jeziku sta edini verodostojni)
(Besedilo velja za EGP)
(2006/58/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 258/97 z dne 27. januarja 1997 v zvezi z novimi živili in novimi živilskimi sestavinami (1), in zlasti člena 7 Uredbe,
ob upoštevanju naslednjega:
(1)
24. septembra 2001 je Pharmaconsult Oy Ltd (prej MultiBene Health Oy Ltd) pri pristojnih finskih organih vložil zahtevek za dajanje fitosterolov v promet.
(2)
17. januarja 2002 so ustrezni finski organi izdali začetno poročilo o oceni.
(3)
V začetnem poročilu o oceni je pristojni finski organ za ocenjevanje ugotovil, da so fitosteroli/fitostanoli varni za človeško prehrano.
(4)
To začetno poročilo o oceni je Komisija 5. marca 2002 poslala vsem državam članicam.
(5)
V roku 60 dni, določenem v členu 6(4) Uredbe, so bili v skladu z navedeno določbo podani obrazložitveni ugovori proti dajanju tega proizvoda v promet.
(6)
Znanstveni odbor za prehrano (ZOP) v svojem mnenju „Splošni pregled dolgotrajnih učinkov uživanja visokih odmerkov fitosterolov iz več prehranskih virov s posebnim poudarkom na učinkih na beta karoten“ z dne 26. septembra 2002 navaja, da ni nobenih dokazov o dodatnih koristih uživanja več kot 3 g/dan, da pa bi visoki odmerki lahko povzročili neželene učinke, zaradi česar se je priporočljivo izogibati uživanju živil z rastlinskimi steroli v odmerku več kot 3 g/dan.
(7)
Poleg tega je ZOP v svojem mnenju o zahtevku MultiBene za odobritev živil, obogatenih z rastlinskimi steroli, z dne 4. aprila 2003 ponovno izrazil pomisleke glede kumulativnega vnosa iz raznovrstnih živil z dodanimi fitosteroli. Hkrati pa je ZOP potrdil, da je dodatek fitosterolov raznovrstnim pekarskim proizvodom varen.
(8)
Da bi upošteval pomisleke o kumulativnem vnosu fitosterolov/fitostanolov iz različnih proizvodov, se je Pharmaconsult Oy strinjal, da prvotno zahtevo za dodajanje pekarskim proizvodom omeji izključno na rženi kruh.
(9)
Uredba Komisije (ES) št. 608/2004 z dne 31. marca 2004 o označevanju živil in sestavin živil z dodanimi fitosteroli, estri fitosterolov, fitostanoli in/ali estri fitostanolov (2) zagotavlja, da potrošniki dobijo potrebne informacije, da se izognejo pretiranemu uživanju dodanih fitosterolov/fitostanolov.
(10)
Stalni odbor za prehranjevalno verigo in zdravje živali ni dal pozitivnega mnenja. Zato je Komisija 22. avgusta 2005 v skladu s členom 5(4) Sklepa Sveta 1999/468/ES (3) Svetu predložila predlog, Svet pa mora ukrepati v roku treh mesecev.
(11)
Svet se ni odzval v zahtevanem roku; Komisija mora zato sprejeti odločbo -
SPREJELA NASLEDNJO ODLOČBO:
Člen 1
Živila in živilske sestavine, opisane v Prilogi 1, z dodanimi fitosteroli/fitostanoli, določenimi v Prilogi 2, v nadaljnjem besedilu „proizvodi“, se lahko dajo v promet v Skupnosti.
Člen 2
Proizvodi so ponujeni v takšni obliki, da se jih zlahka razdeli na obroke, ki vsebujejo največ 3 g (pri enem obroku na dan) ali največ 1 g (pri treh obrokih na dan) dodanih fitosterolov/fitostanolov.
Člen 3
Ta odločba je naslovljena na Pharmaconsult Oy, Riippakoivunkuja 5, FIN-02130 Espoo.
V Bruslju, 24. januarja 2006

Labels: 0
3
17